Илко Ескенази
Илко Моис Ескенази е български юрист и политик.

Биография

Образование 
Роден е във Варна на 20 май 1949 г. в семейството на адвокат, сефарадски евреин и майка българка, чийто баща Никола Попов е бил кмет на Варна (1926 – 1930). През 1967 г. завършва Първа гимназия във Варна със златен медал. През 1964 г. става шампион на България по тенис за пионери. През 1972 г. завършва с отличие Юридическия факултет на Софийския университет.

След военната служба от пролетта на 1974 г. работи няколко месеца като юрисконсулт на Териториалния изчислителен център във Варна. От 1975 г. е редовен аспирант в Института за държавата и правото на БАН, отначало с научен ръководител проф. Живко Сталев, а по-късно, поради насочването на темата към въпросите на интелектуалната собственост и по-специално към правните проблеми на програмните продукти за електронно- изчислителни машини – доц. Симеон Джелепов. През 1980 г. защитава успешно кандидатска дисертация на тема „Гражданскоправен режим на програмите за електронно-изчислителни машини“.

Кариера на юрист 
По време на аспирантурата е привлечен като експерт в тогавашния Държавен комитет за наука и технически прогрес и е един от основните автори на Наредба № 8 от 1979 г., с която за първи път в България на програмистите се признава творческият характер на създаването на програми и дори им се дават малки материални стимули. Тази наредба е новост не само за България, а предизвиква интерес в Европа, вкл. в OMPI (WIPO) – Международната организация по интелектуална собственост в Женева. Благодарение на негови доклади, изказвания и публикации в издания на OMPI българските постижения в тази област получават международно признание.

След завършване на аспирантурата е избран за научен сътрудник в Института за държавата и правото на БАН, където се хабилитира през 1990 г. В периода 1976 – 1994 г. публикува множество научни статии. Илко Ескенази започва педагогическата си дейност още като аспирант. Първоначално води упражнения в областта на гражданското право и по-точно, свързани с интелектуалната собственост, по-късно чете лекции – на студентите от Юридическия факултет на Софийския университет, в Школата по патентно право към ВМЕИ, София и в Икономическия университет – Варна. Като специалист по въпросите на интелектуалната собственост дълги години е близък сътрудник под различни форми на ИНРА.

Кариера в политиката 
През 1990 г. е избран за народен представител от СДС във Великото народно събрание, където става и председател на комисията по имуществата на партиите, а през 1991 г., като водач на листата на СДС в Добрич – в XXXVI народно събрание. Инициатор е или основен разработчик на много закони, свързани с икономическото развитие, инвестициите, интелектуалната собственост и др.

През 1992 г. е заместник министър-председател в правителството на Филип Димитров. Оглавява междуведомствената комисия по асоцииране на България към Европейския съюз, която провежда седем кръга преговори и множество консултации, в резултат на което през 1993 година асоциирането става факт. В началото на 1991 г. Илко Ескенази, заедно с други български евреи – учени, политици, дейци на културата – основава Еврейски комитет ЦИОН и е избран за първи негов председател, какъвто остава до смъртта си.

От 1990 г. до смъртта си на 28 септември 1994 г. той е вицепрезидент на Международната фондация „Св. св. Кирил и Методий“, където играе важна роля в стабилизирането на фондацията в първите години след промените.

На 28 септември 1994 г. Илко Ескенази умира от удавяне при инцидент с джет в морето пред хотел „Нимфа“ във ваканционното селище „Ривиера“ край Варна, което тогава е почивна станция на властта.

Памет 

След неговата смърт неговите близки и приятели заедно с ръководството на Фондацията основават Мемориален фонд „Д-р Илко Ескенази“ към Фондацията, който ежегодно подбира с конкурс способни студенти в областта на правото и икономиката, дава им ежемесечни стипендии, организира им срещи с видни учени, политици, дипломати, а така също в продължение на 3 – 4 години до завършване на висшето им образование с помощта на научни ръководители ги подпомага в разработването на теми, свързани с интеграцията на България към Европа. От 2005 г. Мемориалният фонд организира конкурс за разработки на млади хора по въпросите на европейската интеграция в областите право и икономика.

През 2014 г. семейството на брат му Аврам Ескенази учредява и финансира ежегодна награда "Моис и Илко Ескенази" за най-добър студент по информатика в Икономически университет - Варна.

През 1998 г. получава посмъртно наградата „Йони Нетаняху“ за цялостната си дейност приживе и доблестното си поведение като гражданин и политик.

Източници

Външни препратки 
 Сайт на Мемориален фонд „Д-р Илко Ескенази“

Български политици след 1989
Вицепремиери на България
Български юристи
Учени от БАН
Възпитаници на Софийския университет
Български евреи
Родени във Варна
Починали във Варна
Жертви на воднотранспортни произшествия
Хора с архиви в Централния държавен архив